钦定古今图书集成/历象汇编/历法典/第106卷 > 《新法历书四》 > 图
## 钦定古今图书集成/历象汇编/历法典/第106卷 > 《新法历书四》 > 图

其意。已上所说螺旋线，是太阳之体理，实作如是运
动，无可疑者。但螺旋则无法之线也，以此测候，亦复
无法可立，故天官家别用他术如下文。

测候之术

如用“春分起算，初日从初点循赤道行迄一周，是为
一日。明日即不在赤道，而在其第二圈，又不直距于
初点，而东西相去为黄道之一长度，其南北距度即
不及一度也。此一周即为赤道之一距等圈矣。太阳
恒在黄道下行，故无黄道之广度。”至第三日，复作第
三距等圈，与次日同。凡九十日，行黄道九十度，即于
赤道旁作九十距等圈。其第九十则夏至圈，夏至圈
去春分圈止二十三度半，故太阳之行亦如是而止。
此九十距等线以当全螺线之半也。用此术则从夏
至迄秋分亦有九十距等线，其线即春夏距等之原
线矣。

至秋分即复行赤道，一日无距度，距圈与前春分日
所行同线相对，其两对处则有极分交圈以为之限
也。自春迄秋，二分之间，行一百八十度，黄道长度与
赤道之距度其数皆等。从秋分而后，每日作一距等
圈。其第九十则冬至圈也。凡诸距度圈皆交于黄道，
独二至之两圈切于黄道，为其行至是尽矣。其两尽
处，则极至交圈为之限也。秋分迄冬至，亦二十三度
半，与其迄夏至等，故其间距等圈与其迄夏至之距
等圈亦等。从冬至以后，亦依前所行距等原线，以迄
春分而岁成矣。

“太阳之行恒在黄道下，无广度，亦恒在两至之内。故
两至之内，皆为太阳所行之道，而太阳每日行一度
弱，故两至间之距等圈，凡一百八十二有奇，每一圈
岁两经焉。”如此术即分太阳所行为二路。其一，分计
每日所行，各行于赤道侣圈，皆在两赤道极间；其二，
总计每岁所行皆行于黄道，在两黄道极间。其一日
一周，于黄道为一长度；于赤道上不及一上度，此一
上度弱者，名为“黄道一日之升度。”黄道之升度，每宫
与赤道不等，故每日黄道之升度，一一不等。〈见本设表〉

《螺旋合术》与《黄赤分术比论》

论《合术》则自东而西，每日不及一度，故云“日迟。”论分
术则自西而东，每日循黄道行一度，故云“日疾。”其实
一也。但螺旋于理甚合，而无法可推；分术则分数易
明，其间即有参差，不能及一微一纤，非仪象可测；故
历家专用分术。〈加减法也〉以便推步。

与地平比论

太阳至地平上，为出，为明；从东而西，没于地平下，为
入，为晦。

论正球春分日，太阳出于东方，行赤道，赤道即东西
圈，渐升至顶，极至南北圈，为极高之弧。此地平以上
之半昼分也，亦谓之“东半昼弧。”午正后渐降至地平，
谓之西半昼弧。东西合为全弧，行尽全弧为一昼。
其一日之中，地平上凡有表即得影，日出则为无穷
之西影，渐短至顶，仅得一点。

或云：“是为无影，安得一点？” 不知无表即无影，若令表离于地平，即有与表等大之影。

午正后，影渐长，至地平，复为无穷之东影。日既入地
平下则有朦胧分。〈一名昏度一名黄昏〉行地平之低度，十八。